Zmluva na poskytovanie služieb monitoring kybernetickej bezpečnosti

**č. C-NBS1-000-106-915**

*uzatvorená podľa § 269 ods. 2 zákona č. 513/1991 Zb. Obchodný zákonník v znení neskorších predpisov*

(ďalej len „Zmluva“)

# Zmluvné strany

**Objednávateľ:**

Názov**:** Národná banka Slovenska

Sídlo: Imricha Karvaša 1, 813 25 Bratislava

Zastúpený: <vyplní verejný obstarávateľ>

IČO: 30844789

DIČ: 2020815654

IČ DPH: SK2020815654

Bankové spojenie: Národná banka Slovenska

Č. účtu v tvare IBAN: SK07 0720 0000 0000 0000 1919 -platí pre domáceho poskytovateľa

SK60 0720 0000 0000 0000 2129 -platí pre zahraničného poskytovateľa

(ďalej len „objednávateľ“ alebo „NBS“)

a

**Poskytovateľ:**

Obchodné meno: <vyplní uchádzač>

Sídlo: <vyplní uchádzač>

Zastúpený: <vyplní uchádzač>

IČO: <vyplní uchádzač>

IČ DPH: <vyplní uchádzač>

DIČ: <vyplní uchádzač>

Bankové spojenie: <vyplní uchádzač>

Číslo účtu v tvare IBAN: <vyplní uchádzač>

Zapísaný: <vyplní uchádzač>

(ďalej len „poskytovateľ“)

(objednávateľ a poskytovateľ spolu aj ako „Zmluvné strany“)

# PREAMBULA

1. Objednávateľ ako verejný obstarávateľ vyhlásil oznámením <vyplní uchádzač> , zverejneným vo Vestníku verejného obstarávania <vyplní uchádzač> dňa <vyplní uchádzač>, nadlimitnú zákazku podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“) s názvom „*Monitoring kybernetickej bezpečnosti*“.
2. Na základe vyhodnotenia ponúk bola ponuka poskytovateľa vyhodnotená ako ponuka úspešného uchádzača. Vzhľadom na túto skutočnosť a predloženú ponuku poskytovateľa sa zmluvné strany na základe slobodnej vôle a v súlade s právnymi predpismi platnými na území Slovenskej republiky rozhodli uzatvoriť túto Zmluvu.
3. V roku 2023 NBS obstarala formou verejnej súťaže poskytovanie služieb podpory činností prevádzky a vyhodnocovania monitorovania bezpečnosti informačných systémov. V rámci tejto podpory sú poskytované nasledovné služby: *Služba Monitoring bezpečnosti IT, Služba Monitoring SIEMu, Služba Prevádzka SIEMu, Služba Rozvoj SIEMu, Služba Optimalizácia SIEMu, Služba Sledovanie IT hrozieb a zraniteľností, Služba „Forenzná analýza a Exit služba*. Tieto služby, okrem Exit služby, sú poskytované do 31.08.2025.

# Článok I

# ÚČEL ZMLUVY A PREDMET PLNENIA

1. Účelom Zmluvy je zabezpečiť kontinuitu poskytovania služieb monitoringu kybernetickej bezpečnosti aj **po 31. auguste 2025** a zároveň rozšíriť pravidelné poskytované služby o službu skenovanie zraniteľností a BAS služby. Služby sú poskytovateľom poskytované v minimálne zmluvne určenej kvalite. Počas trvania Zmluvy bude poskytovateľ pokračovať v rozvoji poskytovaných služieb podľa požiadaviek objednávateľa. Tieto ciele chce objednávateľ dosiahnuť prostredníctvom poskytovateľových kapacít a efektívnym využitím existujúcich technológií, licencií objednávateľa a jeho kapacít. Existujúce objednávateľove technológie, licencie a kapacity nie sú garantované počas trvania tejto Zmluvy.
2. **Poskytovateľ sa zaväzuje poskytovať objednávateľovi tieto služby:**
   1. **Službu Monitoring bezpečnosti IT (SOC),** ktorej cieľom je vyhľadávanie a prešetrenie podozrivých log záznamov, udalostí a alarmov a spolupodieľanie na riešení bezpečnostných incidentov, bližšia špecifikácia a podmienky tejto služby sú upravené v Prílohe 1 tejto Zmluvy, pričom tieto služby sú poskytované v režime 15/5 (počet hodín zo dňa/počet dní v týždni) a v prípade uplatnenia opcie objednávateľom je možné tieto služby poskytovať po uplynutí prvých 24 mesiacov od účinnosti tejto Zmluvy v režime 24/7 namiesto režimu 15/5 na dobu 36 mesiacov v cene dohodnutej v Prílohe 3 tejto Zmluvy;
   2. **Službu Monitoring a prevádzka MBIT (SIEM a NDR),** ktorej cieľom je monitorovanie a zabezpečenie dostupnosti, výkonu a funkčnosti komponentov MBIT, nepretržitého zberu a spracovania logov a sieťových tokov, vykonávanie bežných prevádzkových činností MBIT za účelom zabezpečenia funkčnosti a aktuálnosti jednotlivých komponentov MBIT a zabezpečenia nepretržitého zberu a spracovania logov z monitorovaných zariadení. Bližšia špecifikácia a podmienky tejto služby sú upravené v Prílohe 1 tejto Zmluvy, pričom tieto služby sú poskytované v režime 15/5 (počet hodín zo dňa/počet dní v týždni) a v prípade uplatnenia opcie objednávateľom je možné tieto služby poskytovať po uplynutí prvých 24 mesiacov od účinnosti tejto Zmluvy v režime 24/7 namiesto režimu 15/5 na dobu 36 mesiacov v cene dohodnutej v Prílohe 3 tejto Zmluvy;
   3. **Službu Skenovanie zraniteľností**, ktorej cieľom je zabezpečiť výkon činností procesu riadenia zraniteľností v IT infraštruktúre spravovanej NBS; bližšia špecifikácia a podmienky tejto služby sú upravené v Prílohe 1 tejto Zmluvy;
   4. **Služba Sledovanie IT hrozieb a zraniteľností,** cieľom služby je sledovanie aktuálnych zraniteľností publikovaných na overených externých zdrojoch s cieľom identifikovať potenciálne bezpečnostné hrozby pre IT NBS. Bližšia špecifikácia a podmienky tejto služby sú upravené v Prílohe 1 tejto Zmluvy;
   5. **Služba BAS**, ktorej cieľom je zabezpečiť pravidelnú, systematickú a konzistentnú kontrolu stavu bezpečnosti IT infraštruktúry formou simulácie prienikov a útokov na IT infraštruktúru NBS metodikou MITRE ATT&CK (nie skutočný malvér na skutočnú infraštruktúru). Odhaliť slabé miesta ochrany bezpečnosti IT, resp. uskutočniteľnosť potenciálneho útoku. Účinnosť jestvujúcich ochranných prvkov, resp. námety na zlepšenie ich konfigurácie. Efektívnosť detekčných nástrojov, t.j. relevantnosť logovaných informácií do SIEMu. Spôsob vyhodnotenia v SIEMe. Reakcia SOC tímu a odozva na incident. Opakovaná automatická kontrola účinnosti jestvujúcich ochranných prvkov, najmä po zmenách v IT infraštruktúre a po zmenách nastaveniach ochranných prvkov. Bližšia špecifikácia a podmienky tejto služby sú upravené v Prílohe 1 tejto Zmluvy;
   6. **Služba Rozvoj a optimalizácia MBIT** cieľom služby je tvorba a úprava konfigurácie komponentov MBIT, vytváranie nových a údržba existujúcich use casov a zároveň pravidelné vyhľadávanie anomálií v nazbieraných dátach, stavu parsovania udalostí a posudzovanie kvality fungovania vyhodnocovania bezpečnostných udalostí komponentmi MBIT za dlhšie časové obdobie, vypracovávanie odporúčaní a návrhov na zlepšenie kvality fungovania zberu a vyhodnocovania bezpečnostných udalostí bližšia. Bližšia špecifikácia a podmienky tejto služby sú upravené v Prílohe 1 tejto Zmluvy;
   7. **Služba „Forenzná analýza“,** ktorej cieľom služby je vyšetrenie bezpečnostných incidentov tak, aby získané fakty a dôkazy boli použiteľné v právnych sporoch, poskytla pred súdom znalecké posudky alebo materiál na ďalšie vyšetrovanie počítačovej kriminality. Cieľom služby nie je analýza softvérového kódu. Bližšia špecifikácia a podmienky tejto služby je v Prílohe 1 tejto Zmluvy. Poskytovaná služba – Forenzná analýza je poskytovaná na základe vystavenej objednávky objednávateľa;
   8. **Konzultačné a implementačné služby,** ktorých cieľom je vytvoriť možnosť priebežného rozvoja poskytovaných služieb počas trvania tejto Zmluvy a možnosť osobitných konzultácií k poskytovaným službám. Bližšia špecifikácia a podmienky tejto služby je v Prílohe 1 tejto Zmluvy. Poskytované Konzultačné a implementačné služby sú poskytované na základe vystavenej objednávky objednávateľa;
   9. **Exit služba**, ktorej cieľom je zabezpečiť plynulý prechod v poskytovaní služieb medzi pôvodným poskytovateľom a novým poskytovateľom služieb tak, aby nebola narušená kontinuita monitorovania IT bezpečnosti NBS. Bližšia špecifikácia služby je upravená v Prílohe 1 tejto Zmluvy. Poskytovaná služba – Exit služba je poskytovaná na základe vystavenej objednávky objednávateľa

(ďalej spolu ako „predmet plnenia“ alebo „poskytované služby“).

1. **Predmetom plnenia nie je:**
   1. dodanie hardvéru objednávateľovi a
   2. dodanie softvéru objednávateľovi.
2. Objednávateľ sa zaväzuje za podmienok dohodnutých v tejto Zmluve za riadne poskytnutý predmet plnenia zaplatiť poskytovateľovi dohodnutú cenu podľa článku IV tejto Zmluvy. Spôsob riadneho poskytnutia predmetu plnenia je upravený v Prílohe 1 tejto Zmluvy.
3. Poskytovateľ sa zaväzuje poskytovať predmet plnenia prostredníctvom osôb (expertov/kľúčových pracovníkov), identifikovaných a určených v Prílohe 7 tejto Zmluvy.
4. Poskytovateľ sa zaväzuje poskytovať predmet plnenia v súlade s požiadavkami podľa Prílohy 1, pričom sú v nej upravené požiadavky na predmet plnenia t. j. požiadavky na technológie, ktoré poskytovateľ použije na plnenie poskytovaných služieb, časový harmonogram poskytovaných služieb, požiadavky na rozvoj a optimalizáciu poskytovaných služieb, spôsob monitorovania a vyhodnocovania poskytovaných služieb, požiadavky na odbornú spôsobilosť pracovníkov poskytovateľa.

# Článok II

# Čas poskytovania Poskytovaných služieb

1. Časový harmonogram poskytovaných služieb je upravený v Prílohe 6 Zmluvy.
2. Začiatok poskytovania poskytovaných služieb je odo dňa nadobudnutia účinnosti tejto Zmluvy, pričom poskytovateľ začne s realizáciou, poskytovaním predmetu plnenia podľa Článku I bod 1.1 písm. g),h),i) až po objednávateľovom vystavení písomnej záväznej objednávky, ktorá je poskytovateľovi doručená podľa článku II bod 4 tejto Zmluvy.
3. V prípade oneskorenia začatia poskytnutia poskytovaných služieb, ktoré nebude spôsobené poskytovateľovým zavinením, sa lehota na plnenie primerane predĺži písomnou dohodou zmluvných strán, najmenej však o dobu omeškania nezavineného poskytovateľom.
4. Písomná objednávka na poskytované služby – Konzultačné a implementačné služby, Exit služby, Služba – Forenzná analýza sa prioritne zadáva prostredníctvom kontaktného e-mailu, ktorý si zmluvné strany písomne oznámia do 5 dní odo dňa nadobudnutia účinnosti tejto Zmluvy . Vo vystavenej písomnej objednávke sa uvedú najmä základné požiadavky na poskytovanú službu, a to identifikácia poskytovanej služby, požadovaný rozsah poskytovanej služby napr. vyjadrený v osobohodinách, začiatok poskytovania poskytovaných služieb a kalkuláciu ceny, ktorá vychádza z ceny dohodnutej v tejto Zmluve.
5. Poskytovateľ sa zaväzuje z pohľadu dodržiavania podmienok poskytovania poskytovaných služieb písomne vyhodnotiť poskytnuté poskytované služby objednávateľovi spolu s ich zoznamom, a to za každý kalendárny mesiac trvania tejto Zmluvy. Toto vyhodnotenie a tento zoznam dodá objednávateľovi prostredníctvom výkazu podľa Prílohy 8 Zmluvy v elektronickej podobe do 10. dňa nasledujúceho kalendárneho mesiaca za mesiac v ktorom boli poskytované služby poskytnuté, pokiaľ sa Zmluvné strany písomne nedohodnú inak.
6. Objednávateľ do piatich pracovných dní odsúhlasí predložené podklady a výkaz podľa Prílohy 8 Zmluvy alebo zašle poskytovateľovi pripomienky, ktoré je poskytovateľ povinný akceptovať.
7. Po zapracovaní pripomienok objednávateľa poskytovateľom do výkazu podľa Prílohy 8 Zmluvy alebo po odsúhlasení predložených podkladov a výkazu podľa Prílohy 8 Zmluvy objednávateľom, objednávateľ vystaví a potvrdí protokol o vyhodnotení služieb a výkaz podľa prílohy 8 Zmluvy.
8. Poskytovateľ splní svoju povinnosť poskytnúť predmet plnenia v prípade, ak okrem záväzku poskytnúť služby splní aj minimálne podmienky monitorovania a vyhodnocovania poskytnutých služieb stanovené v Prílohe 1 Zmluvy.
9. Ak poskytovateľ nesplní minimálne podmienky poskytnutých služieb (Monitorovanie a vyhodnocovanie poskytovaných služieb) stanovené v Prílohe 1 Zmluvy, tak sa poskytovateľ zaväzuje poskytnúť objednávateľovi zľavu z mesačného paušálneho poplatku príslušnej služby, pri ktorej neboli splnené minimálne podmienky (Monitorovanie a vyhodnocovanie poskytnutých služieb) vo výške 50 % z príslušnej paušálnej mesačnej platby konkrétnej služby. V takomto prípade, je poskytovateľ povinný vystaviť faktúru na poskytnuté služby vo výške zníženej o príslušnú zľavu z ceny služby.
10. Objednávateľ je oprávnený požiadať poskytovateľa a ten je povinný písomne akceptovať zmenu rámcového plánu uvedeného v Prílohe 6 Zmluvy. V prípade takejto zmeny rámcového plánu nie je potrebné uzatvárať písomný dodatok k tejto Zmluve.

# Článok III

# MIESTO A TERMÍN DODANIA PREDMETU PLNENIA

* 1. Miestom plnenia poskytovaných služieb podľa ustanovení tejto Zmluvy je sídlo objednávateľa nachádzajúce sa na adrese Národná banka Slovenska, Imricha Karvaša 1, 813 25 Bratislava, Slovenská republika.
  2. Ďalším miestom plnenia poskytovaných služieb podľa ustanovení tejto Zmluvy sú nasledujúce miesta objednávateľa:

|  |  |
| --- | --- |
|  | Národná banka Slovenska, Rybničná 40, Bratislava, Slovenská republika (Záložné pracovisko NBS - ZPB) |
|  | Národná banka Slovenska, Kopčianska 92, Bratislava, Slovenská republika (Záložné technologické pracovisko NBS - ZTP) |

* 1. Ak to technické podmienky umožňujú, tak prednostne platí, že poskytovateľ poskytuje predmet plnenia prostredníctvom vzdialeného prístupu zabezpečeného sieťového VPN spojenia. Poskytovateľ sa zaväzuje rešpektovať všetky bezpečnostné, organizačné a technické opatrenia a ďalšie relevantné predpisy objednávateľa spojené s prácou v priestoroch objednávateľa i so vzdialeným prístupom k informačným technológiám a sieti objednávateľa v zmysle článku V Prílohy 2 Všeobecné podmienky k Zmluve ako aj v zmysle platných predpisov a štandardov objednávateľa, ktoré poskytovateľovi zabezpečí oprávnená osoba objednávateľa počas celej doby trvania Zmluvy. Objednávateľ oboznámi poskytovateľa so všetkými takýmito predpismi, o čom bude spísaný záznam.
  2. Miesto plnenia sa môže zmeniť, ak sa na tom zmluvné strany písomne dohodnú. Táto písomná zmena Zmluvy sa môže vykonať bez uzatvorenia dodatku k tejto Zmluve.

# Článok IV

# CENA ZA POSKYTOVANÉ SLUŽBY A ICH PLATOBNÉ PODMIENKY

* 1. Ceny za Poskytované služby podľa Zmluvy si objednávateľ a poskytovateľ dohodli v súlade so zákonom NR SR č. 18/1996 Z. z. o cenách v znení neskorších predpisov a vyhlášky Ministerstva financií SR č. 87/1996 Z. z. v znení neskorších predpisov, ktorou sa vykonáva zákon č. 18/1996 Z. z. o cenách v znení neskorších predpisov sú uvedené v Prílohe 3 tejto Zmluvy. Ceny za poskytovanie predmetu plnenia zahŕňajú všetky náklady poskytovateľa spojené s poskytovaním poskytovaných služieb vrátane dopravy. Objednávateľ sa zaväzuje zaplatiť poskytovateľovi za poskytované služby poskytnuté na základe tejto Zmluvy ceny podľa Prílohy 3 tejto Zmluvy.
  2. Fakturácia služieb sa bude vykonávať prostredníctvom mesačných faktúr vystavených vždy po skončení kalendárneho mesiaca po vyhodnotení poskytnutých služieb v danom kalendárnom mesiaci a objednávateľovom písomnom potvrdení protokolu o vyhodnotení služieb a výkazu podľa prílohy č. 8 tejto Zmluvy. Poskytovateľ je oprávnený fakturovať cenu za Poskytované služby tejto Zmluvy mesačne za každý kalendárny mesiac v posledný deň mesiaca, za ktorý boli poskytované služby poskytnuté.
  3. Poskytovateľ bude vystavovať pre všetky služby poskytnuté v priebehu jedného kalendárneho mesiaca iba jednu spoločnú mesačnú faktúru.
  4. Prílohou faktúry bude protokol o vyhodnotení služieb potvrdený objednávateľom (vlastnoručne podpísaný oprávnenou osobou objednávateľa podľa článku VI Zmluvy).
  5. Zmluvné strany sa v súlade s § 18 ods. 1 písm. a) zákona o verejnom obstarávaní dohodli, že poskytovateľ má právo na zmenu ceny v priebehu plnenia Zmluvy za podmienok uvedených a špecifikovaných v nasledujúcich bodoch tohto článku.
  6. Ceny položiek vedené v Tabuľke 1 Prílohy 3 Zmluvy:

|  |  |  |
| --- | --- | --- |
| **Položka číslo** | **Popis služby** | **Čo podlieha inflácii** |
| S1 | Paušálna mesačná platba za službu **„SOC” – režim 15/5** | Cena mesačného paušálneho poplatku v eurách bez DPH za mesiac |
| S2 | Paušálna mesačná platba za službu **„MBIT” – režim 15/5** | Cena mesačného paušálneho poplatku v eurách bez DPH za mesiac |
| S3 | Paušálna mesačná platba za službu **„SOC” – režim 24/7** | Cena mesačného paušálneho poplatku v eurách bez DPH za mesiac |
| S4 | Paušálna mesačná platba za službu **„MBIT” – režim 24/7** | Cena mesačného paušálneho poplatku v eurách bez DPH za mesiac |
| S5 | Paušálna mesačná platba za službu **„Skenovanie zraniteľností” – režim 8/5** | Cena mesačného paušálneho poplatku v eurách bez DPH za mesiac |
| S6 | Paušálna mesačná platba za službu **„Sledovanie IT hrozieb a zraniteľností” – režim 8/5** | Cena mesačného paušálneho poplatku v eurách bez DPH za mesiac |
| S7 | Paušálna mesačná platba za službu **„BAS” – režim 8/5** | Cena mesačného paušálneho poplatku v eurách bez DPH za mesiac |
| S8 | Paušálna mesačná platba za službu **„Rozvoj a optimalizácia MBIT” – režim 8/5** | Cena mesačného paušálneho poplatku v eurách bez DPH za mesiac |
| S9 | Hodinová sadzba za osobohodinu služby „**Forenzná analýza**“ | Cena osobohodiny v eurách bez DPH |
| S10 | Hodinová sadzba za osobohodinu služby „**Exit služba**“ | Cena osobohodiny v eurách bez DPH |
| S11 | Hodinová sadzba za osobohodinu služby „**konzultačné a implementačné služby**“ | Cena osobohodiny v eurách bez DPH |

možno na žiadosť poskytovateľa navýšiť z dôvodu inflácie, a to každý kalendárny rok nasledujúci po roku, v ktorom uplynie 1 (jeden) rok od účinnosti Zmluvy, až do doby konca trvania Zmluvy. Žiadosť je poskytovateľ povinný doručiť objednávateľovi do 15.2. príslušného roku (príklad: Zmluva nadobudne účinnosť 1.9.2025, jeden rok od účinnosti zmluvy je 1.9.2026, nasledujúci rok je 2027, poskytovateľ musí do 15.2.2026 požiadať o navýšenie ceny).Navýšenie z dôvodu inflácie nie je možné vykonávať spätne.

* 1. Paušálne mesačné ceny a hodinové sadzba za osobohodiny je možné zvýšiť iba vtedy, keď inflácia presiahne v jednotlivom roku výšku 3 % a maximálne o čiastku vo výške 8 % ceny mesačného paušálu alebo hodinovej sadzby za osobohodinu.
  2. Infláciou sa rozumie zverejnená medziročná miera inflácie vyjadrená prírastkom harmonizovaného indexu spotrebiteľských cien pre Eurozónu za 12 mesiacov predchádzajúceho kalendárneho roka, zverejňovaného Štatistickým úradom Európskych spoločenstiev (<http://ec.europa.eu/eurostat>).
  3. Zmena Zmluvy podľa tohto článku sa vykoná písomne, pričom sa nemusí uzatvoriť písomný dodatok k tejto Zmluve. Každá zmena podľa tohto článku musí byť písomne potvrdená a odsúhlasená objednávateľom.
  4. Zmluvné strany sa dohodli a výslovne súhlasia s tým, že poskytovateľ bude zasielať len elektronické faktúry z e-mailovej adresy poskytovateľa <vyplní uchádzač> na e-mailovú adresu objednávateľa [faktury.ofr@nbs.sk](mailto:faktury.ofr@nbs.sk) vo formáte PDF. Zmluvné strany vyhlasujú, že majú výlučný prístup k uvedeným e-mailovým adresám. Zmluvné strany sú oprávnené zmeniť e-mailové adresy a to len písomne s uvedením novej e-mailovej adresy, pričom z dôvodu tejto zmeny nie je potrebné uzatvoriť dodatok k tejto Zmluve. Poskytovateľ nie je povinný podpísať elektronickú faktúru kvalifikovaným elektronickým podpisom. Elektronická faktúra musí spĺňať všetky náležitosti faktúry podľa § 74 zákona č. 222/2004 Z. z. o dani z pridanej hodnoty v znení neskorších predpisov. Zmluvné strany sú povinné bezodkladne písomne oznámiť druhej strane akúkoľvek zmenu, ktorá by mohla mať vplyv na doručovanie elektronických faktúr, najmä zmenu kontaktnej e-mailovej adresy.
  5. Ceny sú uvedené bez DPH. <text nasledujúcej vety platí pre domáceho uchádzača, zahraničný uchádzač túto vetu odstráni> Faktúry za predmet plnenia budú obsahovať aj vyčíslenie DPH podľa všeobecne záväzných právnych predpisov platných ku dňu splnenia predmetu Zmluvy.
  6. V prípade, že faktúra nebude obsahovať všetky údaje podľa § 74 ods. 1 zákona č. 222/2004 Z. z. o dani z pridanej hodnoty v znení neskorších predpisov, resp. nebude po stránke vecnej alebo formálnej správne vystavená, objednávateľ ju vráti poskytovateľovi na doplnenie (prepracovanie) a nová lehota splatnosti začne plynúť dňom doručenia doplnenej (prepracovanej) faktúry objednávateľovi.
  7. Poskytovateľ, ktorý uvedie na faktúre daň, sa zaväzuje, že odvedie daň správcovi dane v lehote ustanovenej v § 78 ods. 1 zákona č. 222/2004 Z. z. o dani z pridanej hodnoty v znení neskorších predpisov. Porušenie tejto povinnosti je podstatným porušením Zmluvy a dôvodom na okamžité odstúpenie objednávateľa od tejto Zmluvy. <text tohto bodu platí len pre domáceho uchádzača, zahraničný uchádzač text tohto bodu odstráni>
  8. <text tohto bodu platí pre zahraničného uchádzača, domáci uchádzač text odstráni> Poskytovateľ najneskôr do doby vyhotovenia prvej faktúry predloží objednávateľovi originál potvrdenia o mieste svojej daňovej rezidencie, alebo jeho úradne overenú fotokópiu. Počas trvania Zmluvy poskytovateľ predmetné potvrdenie predloží objednávateľovi na začiatku každého nového zdaňovacieho obdobia. Poskytovateľ vyhlasuje a zaväzuje sa, že v prípade vzniku stálej prevádzkarne na území Slovenskej republiky počas trvania Zmluvy bude o tejto skutočnosti objednávateľa bezodkladne písomne informovať.
  9. Faktúra je splatná do 30 dní odo dňa jej doručenia objednávateľovi bezhotovostným prevodom na účet poskytovateľa. Za deň splnenia peňažného záväzku sa považuje deň odpísania dlžnej sumy z účtu objednávateľa v prospech poskytovateľa.
  10. Poskytovateľ ďalej nie je oprávnený postúpiť a ani založiť akékoľvek svoje pohľadávky voči objednávateľovi vzniknuté na základe alebo v súvislosti s touto Zmluvou alebo s plnením záväzkov podľa Zmluvy bez predchádzajúceho písomného súhlasu objednávateľa. Poskytovateľ nie je oprávnený jednostranne započítať akúkoľvek svoju pohľadávku voči objednávateľovi vzniknutú z akéhokoľvek dôvodu proti pohľadávke objednávateľa voči poskytovateľovi vzniknutej na základe alebo v súvislosti so Zmluvou bez predchádzajúceho písomného súhlasu objednávateľa.

# Článok V

# DOBA TRVANIA ZMLUVY

Táto Zmluva sa uzatvára na dobu určitú, a to od 1. septembra 2025 do 31. augusta 2030, pričom Exit služba a konzultačné a implementačné služby sa môžu uplatniť vystavením objednávky u poskytovateľa až do 6 mesiacov po 31. auguste 2030.

# Článok VI

# KONTAKTNÉ OSOBY PRE PLNENIE TEJTO ZMLUVY

Zmluvné strany sú povinné si navzájom najneskôr do 7 pracovných dní od nadobudnutia účinnosti tejto Zmluvy písomne (e-mailom) navzájom doručiť zoznam osôb oprávnených konať vo veciach zmluvných (zadávanie a prijímanie prípadných písomných objednávok na poskytovanie predmetu plnenia, opcie, nahlasovanie reklamácií, uplatnení práv zo záruk atď.) vrátane osôb určených na plnenie predmetu Zmluvy, a to v rozsahu: meno a priezvisko, funkcia, telefónne číslo, emailová adresa (ďalej len „zoznam oprávnených osôb zmluvnej strany“). Zmena oprávnenej osoby musí byť zaslaná druhej zmluvnej strane formou doporučeného listu podpísaného oprávneným zástupcom zmluvnej strany najneskôr 7 dní pred vykonaním zmeny.

# Článok VII

# Práva duševného vlastníctva

* 1. Výsledky poskytnutia poskytovaných služieb podľa tejto Zmluvy, ktorých vytvorenie bolo zabezpečené špecificky na účely plnenia tejto Zmluvy, môžu mať povahu autorského diela v zmysle zákona č. 185/2015 Z. z. Autorský zákon v znení neskorších predpisov (ďalej len „Autorský zákon“). Autorským dielom sa na účely tejto Zmluvy rozumejú najmä dokumentácia, počítačové programy vrátane ich všetkých súčastí alebo každý update/upgrade informačného systému, databázy, súvisiaca dokumentácia, alebo akéhokoľvek iné autorské dielo vytvorené poskytovateľom spĺňajúce znaky autorského diela (ďalej len ako „dielo“).
  2. Poskytovateľ vyhlasuje, že vykonáva majetkové práva autora k dielu vytvorenému a dodanému na základe tejto Zmluvy a žiadna tretia osoba nie je oprávnená vykonávať majetkové práva autora k dielu alebo s dielom v zmysle Autorského zákona. Poskytovateľ vyhlasuje, že je oprávnený udeliť objednávateľovi licenciu v rozsahu a v súlade s touto Zmluvou. V prípade, ak tretia strana sa bude voči objednávateľovi domáhať porušenia svojich autorských práv je poskytovateľ povinný bezodkladne vysporiadať s takouto treťou stranou autorské práva, aby zodpovedali jeho vyhláseniam a udelenej licencii v tejto Zmluve a zároveň zodpovedá za všetku škodu, ktorá objednávateľovi tým vznikla.
  3. Zmluvné strany sa dohodli, že pokiaľ poskytovateľ vytvorí v rámci plnenia tejto Zmluvy dielo, poskytovateľ na akékoľvek takéto dielo udeľuje objednávateľovi výhradnú, počas celej doby trvania majetkových práv, územne, vecne neobmedzenú a v cene za poskytnuté služby splatnú licenciu.  Licencia zahŕňa všetky spôsoby použitia diela podľa § 19 ods. 4 Autorského zákona. Pre vylúčenie pochybností licencia zahŕňa právo dielo spracovať (dokončenie diela, zmenu diela, začlenenia do iných diel alebo iný zásah do diela), vrátane v rovnakom rozsahu výkonu autorských práv k strojovým a zdrojovým kódom najmä právo ich kopírovania, prekladania, prispôsobovania, modifikovania, upravovania a začleňovania do iných diel, a to prostredníctvom objednávateľa alebo tretej osoby. Poskytovateľ nie je oprávnený využívať dielo alebo ktorúkoľvek jeho časť diela pre vlastné produkty a služby, ak sa zmluvné strany písomne nedohodnú inak. Objednávateľ je oprávnený udeliť sublicenciu tretím osobám. Licencia je účinná dňom odovzdania diela, pričom poskytovateľ odovzdá objednávateľovi dielo najneskôr do 31. augusta 2030.
  4. Poskytovateľ najneskôr v prvý deň plynutia posledných siedmich kalendárnych mesiacov trvania Zmluvy poskytne objednávateľovi všetky a úplné komentované zdrojové kódy k dielu vytvorené alebo zmenené na základe Zmluvy. Uvedeným nie je dotknuté právo objednávateľa kedykoľvek požiadať o vydanie všetkých zdrojových kódov alebo ktoréhokoľvek z nich. V prípade predčasného ukončenia Zmluvy táto povinnosť vzniká dňom požiadania objednávateľa o ich vydanie.
  5. Vlastníkom veci, prostredníctvom ktorej je dielo vytvorené, sa stáva objednávateľ odovzdaním diela.

# Článok VIII

# Audit, poistenie, kľúčoví pracovníci

* 1. Poskytovateľ sa zaväzuje bezodplatne umožniť objednávateľovi vykonať audit bezpečnosti, technického riešenia a kapacít a zároveň dodržiavanie poskytovania predmetu plnenia v súlade so zmluvnými požiadavkami objednávateľa, prípadne poskytnúť objednávateľovi výstupy z takýchto auditov, vykonaných nezávislým audítorom. Poskytovateľ sa zaväzuje poskytnúť objednávateľovi alebo ním poverenému vykonávateľovi auditu potrebnú súčinnosť, vrátane všetkých informácií, ktoré si audit bude vyžadovať, najmä dokumentácie preukazujúce skutočné technické a prevádzkové vlastnosti riešenia, dokumentácie prevádzkových postupov a organizačného zabezpečenia prevádzky, nevyhnutného fyzického prístupu do priestorov, kde je zabezpečená podpora alebo prevádzka riešenia (technológie, ktorými poskytovateľ zabezpečuje poskytované služby), záznamov z prevádzky (listinná alebo elektronická podoba). Poskytovateľ sa zaväzuje viesť relevantné záznamy o prevádzke a výpadkoch systému. Poskytovateľ sa zaväzuje zabezpečiť realizáciu odporúčaní (zabezpečiť nápravu zistení) auditu v rozsahu a stanovenej lehote písomne odsúhlasenej objednávateľom a poskytovateľom.
  2. Poskytovateľ sa zaväzuje mať najneskôr do 10 pracovných dní odo dňa nadobudnutia účinnosti tejto Zmluvy uzatvorené poistenie všeobecnej zodpovednosti za škodu s minimálnou poistnou sumou vo výške 100.000,- eur (slovom sto tisíc eur). Poistením musia byť kryté nároky všeobecnej zodpovednosti za škodu na veciach a na zdraví, vrátane ušlého zisku, spôsobené pri výkone činností poskytovateľa na základe tejto Zmluvy spôsobenej objednávateľovi alebo tretím osobám, pričom toto poistenie musí mať vinkuláciu v prospech objednávateľa, čiže viazané poistné plnenie v prospech objednávateľa, resp. príkaz vyplatiť poistné plnenie objednávateľovi. Poskytovateľ je povinný kedykoľvek na písomnú výzvu objednávateľa preukázať v lehote 3 pracovných dní od doručenia písomnej výzvy objednávateľa splnenie povinnosti podľa tohto bodu Zmluvy. Porušenie ktorejkoľvek povinnosti poskytovateľa podľa tohto bodu Zmluvy sa považuje za podstatné porušenie tejto Zmluvy.
  3. Poskytovateľ sa zaväzuje do 31. augusta 2030 dodať kompletnú a aktualizovanú dokumentáciu:

1. denník bezpečnostných zistení,
2. prevádzkový denníka SIEM, a to k vytvoreným novým use casom a vykonaným zmenám v existujúcich use casoch, ku konfigurácii použitých nástrojov tretích strán a k vytvoreným custom nástrojom a skriptom.
   1. Poskytovateľ sa zaväzuje poskytovať predmet plnenia prostredníctvom kľúčových pracovníkov uvedených v zozname (Príloha 7 Zmluvy), t. j. fyzické osoby označené poskytovateľom, prostredníctvom ktorých poskytovateľ preukazoval splnenie podmienok účasti a fyzické osoby označené poskytovateľom, ktoré boli predmetom hodnotenia kritérií vo verejnom obstarávaní, ktorého výsledkom je táto Zmluva.
   2. V prípade zmeny kľúčového pracovníka poskytovateľa uvedeného v Prílohe 7 tejto Zmluvy musí byť počas celej doby trvania Zmluvy zabezpečená minimálne rovnocenná úroveň odbornosti, kvalifikácie a skúseností, ktorú bude objednávateľ posudzovať rovnakým spôsobom, aký bol použitý pre účely vyhodnotenia ponúk vo verejnom obstarávaní zákazky, z ktorej vzišla táto Zmluva. Zmena v osobe kľúčového pracovníka sa vykonáva písomne, pričom nie je potrebné k takejto zmene uzatvoriť dodatok k Zmluve.
   3. Nedodržanie týchto požiadaviek podľa bodu 4 tohto článku Zmluvy oprávňuje objednávateľa odstúpiť od tejto Zmluvy ku dňu doručenia písomného odstúpenia od Zmluvy z dôvodu podstatného porušenia Zmluvy.

# Článok IX

# ZMLUVNÉ POKUTY

* 1. V prípade neposkytnutia predmetu plnenia v súlade so stanovenými požiadavkami, a to aj jednotlivou požiadavkou, na poskytované služby podľa Prílohy 1 Zmluvy je objednávateľ oprávnený požadovať od poskytovateľa zmluvnú pokutu vo výške 300 eur, a to za každé jednotlivé porušenie záväzku. Zároveň sa takého porušenie záväzku považuje za podstatné porušenie Zmluvy.
  2. V prípade omeškania poskytovateľa s včasným plnením poskytovaných služieb podľa Časového harmonogramu uvedeného v Prílohe 1 Zmluvy, je objednávateľ oprávnený požadovať od poskytovateľa zmluvnú pokutu vo výške 0,5 % z príslušnej ceny predmetu plnenia bez DPH, s ktorým je v omeškaní za každý začatý deň omeškania.
  3. Splatnosť zmluvných pokút v zmysle tejto Zmluvy je do 30 dní odo dňa doručenia príslušného daňového dokladu, ktorým zmluvná strana uplatňuje zaplatenie zmluvnej pokuty u druhej Zmluvnej strany.
  4. V prípade omeškania platby za predmet plnenia má poskytovateľ právo fakturovať objednávateľovi úrok z omeškania vo výške určenej v zmysle § 369 ods. 2 Obchodného zákonníka.
  5. Ak sa objednávateľ dostane do omeškania s úhradou faktúry po lehote jej splatnosti je poskytovateľ oprávnený od objednávateľa požadovať zaplatenie úroku z omeškania v sadzbe určenej nariadením vlády č. 21/2013 Z. z., ktorým sa vykonávajú niektoré ustanovenia Obchodného zákonníka.
  6. Zaplatením zmluvnej pokuty nestráca druhá zmluvná strana nárok na náhradu škody vzniknutej porušením zmluvnej povinnosti.
  7. Zodpovednosť za škodu vzniknutú zmluvným stranám v dôsledku porušenia tejto Zmluvy sa riadi ustanoveniami § 373 a nasl. Obchodného zákonníka.

# Článok X

# MLČANLIVOSŤ

Poskytovateľ sa zaväzuje zabezpečiť, aby v súvislosti s poskytnutím predmetu plnenia nedošlo k sprístupneniu dát objednávateľa a jeho zamestnancov tretím stranám a rovnako sa zaväzuje k takému konaniu, ktoré bude minimalizovať kontakt s dátami na mieru čo najnižšiu, avšak postačujúcu k riadnemu plneniu tejto Zmluvy. Táto povinnosť mlčanlivosti sa vzťahuje aj na subdodávateľov poskytovateľa, nezaniká ani po ukončení tejto Zmluvy, nie je možné sa jej nijako zbaviť. V prípade porušenia tohto záväzku je poskytovateľ povinný uhradiť objednávateľovi Zmluvnú pokutu vo výške 10 000,- eur za každý dokázaný prípad zneužitia objednávateľových interných informácií a údajov, pričom uhradením pokuty nie je dotknutý nárok objednávateľa na náhradu škody. Táto Zmluvná pokuta je splatná do 30 dní od písomného oznámenia objednávateľa o zistení porušenia záväzku podľa tohto bodu Zmluvy.

# Článok XI

# OSOBITNÉ USTANOVENIA

1. Poskytovateľ sa zaväzuje používať pri poskytovaní predmetu plnenia Trellix EDR (Endpoint Detection and Response). Zároveň sa poskytovateľ zaväzuje do 6 mesiacov od účinnosti Zmluvy mať minimálne tri (3) vyškolené osoby na technológiu Trellix EDR, čo na písomnú žiadosť objednávateľa preukáže kópiou jedným z týchto certifikátov: Trellix Certified Architect: Endpoint Detection and Response (EDR), Trellix Service Provider: Endpoint Detection and Response (EDR).
2. Všetky dokumenty, oznámenia, žiadosti, správy, výzvy, požiadavky a ostatné písomnosti určené druhej Zmluvnej strane (ďalej len „písomnosti“) musia byť doručené na adresu jej sídla, ak táto Zmluva neustanovuje inak, a to v listinnej podobe prostredníctvom pošty doporučene, pričom za deň doručenia sa považuje deň prevzatia zásielky, alebo osobne do sídla druhej Zmluvnej strany.
3. V prípade zmeny ktoréhokoľvek z údajov uvedených v záhlaví tejto Zmluvy alebo v kontaktných osobách Zmluvných strán podľa tejto Zmluvy je príslušná Zmluvná strana povinná túto zmenu bezodkladne písomne oznámiť druhej Zmluvnej strane. Ak Zmluvná strana nesplní túto oznamovaciu povinnosť, platia posledné známe identifikačné údaje alebo aktuálne údaje podľa príslušného verejného registra.
4. V prípade, ak adresát odmietne písomnosť prevziať, za deň doručenia sa považuje deň odmietnutia prevzatia písomnosti. V prípade, ak si adresát neprevezme písomnosť v úložnej lehote na pošte, písomnosť sa považuje za doručenú dňom jej vrátenia odosielateľovi, a to aj vtedy, ak sa adresát o tom nedozvie. V prípade, ak sa písomnosť vráti odosielateľovi s označením pošty „adresát neznámy“ alebo s inou poznámkou podobného významu, za deň doručenia sa považuje deň vrátenia zásielky odosielateľovi.
5. Poskytovateľ je povinný zabezpečiť komunikáciu so zamestnancami objednávateľa v súvislosti s plnením podľa tejto Zmluvy v slovenskom alebo českom jazyku.
6. V prípade podstatného porušenia Zmluvy poskytovateľom je objednávateľ oprávnený vykonať zmenu Zmluvy spočívajúcu v zmene osoby poskytovateľa, a to nahradením pôvodného poskytovateľa (ďalej len "Pôvodný poskytovateľ") novým poskytovateľom v súlade s § 18 zákona č. 343/2015 Z. z. Zmenu v osobe poskytovateľa je objednávateľ oprávnený vykonať nahradením pôvodného poskytovateľa subjektom, ktorý ako uchádzač vo Verejnom obstarávaní k zákazke s názvom „*Monitoring kybernetickej bezpečnosti*“ splnil podmienky účasti, všetky požiadavky na predmet zákazky, vrátane splnenia povinností v zmysle súťažných podkladov vo Verejnom obstarávaní a umiestnil sa na druhom mieste v poradí v rámci Verejného obstarávania (ďalej len "Nový poskytovateľ"). Na vysporiadanie plnení medzi Pôvodným poskytovateľom a objednávateľom sa primerane aplikujú ustanovenia bodu 9 tohto článku Zmluvy. Na vysporiadanie plnení medzi Novým poskytovateľom a objednávateľom sa vykonajú primerané úpravy Zmluvy.
7. Poskytovateľ súhlasí s takouto zmenou Zmluvy, ak objednávateľ nahradí Pôvodného poskytovateľa Novým poskytovateľom podľa bodu 5 tohto článku Zmluvy. Poskytovateľ súhlasí s tým, že nadobudnutím účinnosti zmeny v osobe poskytovateľa prestáva byť zmluvnou stranou tejto Zmluvy a zmluvou stranou tejto Zmluvy sa stáva Nový poskytovateľ.
8. Pôvodný poskytovateľ je povinný bezodkladne, najneskôr do 10 pracovných dní od oznámenia objednávateľa za účelom zmeny Zmluvy podľa bodu 5 tohto článku Zmluvy poskytnúť objednávateľovi všetku potrebnú súčinnosť, najmä vykonať úkony, ktoré sú nevyhnutné na riadne plnenie Zmluvy do okamihu zmeny v osobe poskytovateľa, odovzdať objednávateľovi všetky potrebné informácie a dokumenty v súvislosti s dodaným plnením tak, aby nedošlo k vzniku škody alebo inej ujmy objednávateľovi.
9. V prípade omeškania Pôvodného poskytovateľa s plnením povinnosti podľa bodu 7 tohto článku Zmluvy (neposkytnutie súčinnosti) vzniká objednávateľovi za každý aj začatý deň omeškania nárok na zaplatenie Zmluvnej pokuty zo strany Pôvodného poskytovateľa vo výške 100 eur (slovom: sto eur). Povinnosť nahradiť škodu vzniknutú v dôsledku porušenia povinnosti zabezpečenej zmluvnou pokutou ostáva zaplatením Zmluvnej pokuty nedotknutá, a to aj v rozsahu prevyšujúcom zmluvnú pokutu.
10. V prípade odstúpenia od tejto Zmluvy si zmluvné strany ponechajú doposiaľ akceptované plnenia, vykonané v súlade s podmienkami uvedenými v Zmluve a jej prílohách a úhrady za ne. Ohľadom plnení, ktoré neboli riadne ukončené ku dňu zániku Zmluvy, pripraví poskytovateľ ich inventarizáciu a objednávateľ bude oprávnený, ale nie povinný ich prevziať, pokiaľ uhradí príslušnú časť ceny zodpovedajúcej miere rozpracovanosti podľa dohody zmluvných strán.
11. Objednávateľ si vyhradzuje právo uplatniť opciu u poskytovateľa na: a) poskytovanie predmetu plnenia – Služby Monitoringu bezpečnosti IT za cenu, v rozsahu a podmienok upravených v tejto Zmluve, b) poskytovanie predmetu plnenia – Služby Monitoringu a prevádzka MBIT (SIEM a NDR) za cenu, v rozsahu a podmienok upravených v tejto Zmluve.
12. Pre zamedzenie pochybností, objednávateľ je oprávnený (nie povinný) uplatniť opciu, pričom opcia môže byť objednávateľom uplatnená u poskytovateľa najneskôr do uplynutia 24 mesiacov od účinnosti tejto Zmluvy.
13. Pokiaľ sa objednávateľ rozhodne využiť právo z opcie, je povinný tak urobiť písomným oznámením o uplatnení opcie doručeným poskytovateľovi prostredníctvom kontaktných osôb a ich kontaktných e-mailov podľa článku V tejto Zmluvy.
14. Objednávateľ si vyhradzuje právo uplatniť zmluvnú pokutu, ak poskytovateľ nedodrží záväzok poskytnúť služby v súlade s opciou uplatnenou objednávateľom podľa tejto zmluvy vo výške 15 000 eur bez DPH.
15. Poskytovateľ vyhlasuje, že osoba alebo osoby, ktoré sú v registri partnerov verejného sektora zapísané ako jeho koneční užívatelia výhod, nie sú osobami uvedenými v § 11 ods. 1 písm. c) zákona o verejnom obstarávaní, medzi ktoré patrí prezident Slovenskej republiky, člen vlády, vedúci ústredného orgánu štátnej správy, ktorý nie je členom vlády, vedúci orgánu štátnej správy s celoslovenskou pôsobnosťou, sudca Ústavného súdu Slovenskej republiky alebo sudca, generálny prokurátor Slovenskej republiky alebo prokurátor, verejný ochranca práv, predseda Najvyššieho kontrolného úradu Slovenskej republiky a podpredseda Najvyššieho kontrolného úradu Slovenskej republiky, štátny tajomník, generálny tajomník služobného úradu, prednosta okresného úradu, primátor hlavného mesta Slovenskej republiky Bratislavy, primátor krajského mesta alebo primátor okresného mesta a predseda vyššieho územného celku. Poskytovateľ tiež vyhlasuje, že v prípade, ak na plnenie tejto zmluvy použije subdodávateľa alebo subdodávateľov, ktorí majú povinnosť zapisovať sa do registra partnerov verejného sektora, tak tento subdodávateľ alebo títo subdodávatelia k dátumu podpisu tejto zmluvy nemajú v registri partnerov verejného sektora zapísaného konečného užívateľa výhod, ktorým je osoba podľa § 11 ods. 1 písm. c) zákona o verejnom obstarávaní.

# Článok XII

# VYŠŠIA MOC

Za porušenie Zmluvy sa nepovažuje, ak ktorákoľvek zo zmluvných strán nemôže plniť svoje zmluvné povinnosti z dôvodu prekážky, ktorá nastala nezávisle od vôle povinnej zmluvnej strany a bráni jej v splnení jej povinnosti, ak nemožno rozumne predpokladať, že by povinná zmluvná strana túto prekážku alebo jej následky odvrátila alebo prekonala, a že by v čase vzniku záväzku túto prekážku predvídala (napr. vojna, celoštátny štrajk, zemetrasenie, záplava, požiar, teroristický útok, havária počas transportu).

Pokiaľ sa zmluvné strany písomne nedohodnú inak, zmluvne dohodnuté termíny sa predlžujú o dobu trvania okolností vylučujúcich zodpovednosť (vis maior). Na požiadanie zmluvnej strany, ktorej boli oznámené okolnosti vyššej moci je povinná dotknutá zmluvná strana predložiť hodnoverný dôkaz. Poskytovateľ je povinný preukázať nepriaznivé poveternostné podmienky písomným potvrdením Slovenského hydrometeorologického ústavu.

# Článok XIII

# ZÁVEREČNÉ USTANOVENIA

1. Vzájomné práva a povinnosti zmluvných strán sú tiež upravené vo všeobecných podmienkach uvedených v Prílohe 1 Zmluvy. V prípade rozporu medzi ustanoveniami tejto Zmluvy a ustanoveniami uvedenými vo všeobecných podmienkach majú odchylné ustanovenia tejto Zmluvy prednosť.
2. Táto Zmluva môže byť menená v súlade s príslušnými ustanoveniami zákona o verejnom obstarávaní.
3. Písomné zmeny Zmluvy sa vykonávajú formou písomných a očíslovaných dodatkov, ktoré budú schválené a podpísané oprávnenými zástupcami oboch Zmluvných strán, ak nie je v Zmluve uvedené inak.
4. Pojmy, výrazy, skratky uvedené v Zmluve a v jej prílohách, pokiaľ z obsahu Zmluvy nevyplýva niečo iné, majú význam definovaný v Prílohe 4 - Slovník pojmov, ktorá tvorí neoddeliteľnú súčasť Zmluvy.
5. Zmluva je uzavretá podľa právneho poriadku Slovenskej republiky, pričom práva, povinnosti a vzťahy Zmluvných strán v tejto Zmluve neupravené sa budú spravovať príslušnými ustanoveniami zákona č. 513/1991 Zb. Obchodného zákonníka v znení neskorších predpisov a ďalších všeobecne záväzných právnych predpisov.
6. Zmluvné strany sa zaväzujú, že budú postupovať v súlade s oprávnenými záujmami druhej strany a že vykonajú všetky právne úkony, ktoré sa ukážu byť nevyhnutné pre realizáciu činností upravených touto Zmluvou. Záväzok súčinnosti sa vzťahuje len na také úkony, ktoré prispejú alebo majú prispieť k dosiahnutiu účelu tejto Zmluvy.
7. Poskytovateľ sa zaväzuje prípadné zmeny právneho stavu, ktoré by mohli mať vplyv na plnenie podmienok tejto Zmluvy, oznámiť písomne druhej zmluvnej strane najneskôr 30 dní pred predpokladanou zmenou..
8. V prípade sporného výkladu ustanovení tejto Zmluvy alebo neplnenia záväzkov zmluvných strán sa obidve zmluvné strany budú snažiť prednostne dosiahnuť vzájomnú dohodu. Pokiaľ sa zmluvné strany nedohodnú, budú sa snažiť dosiahnuť súdny zmier. Prípadné spory týkajúce sa výkladu a realizácie tejto Zmluvy budú riešené vecne a miestne príslušnými súdmi Slovenskej republiky.
9. V prípade rozporu medzi ustanoveniami tejto Zmluvy a dispozitívnymi ustanoveniami všeobecne záväzných právnych predpisov právneho poriadku Slovenskej republiky, platia ustanovenia tejto Zmluvy. V prípade rozporu medzi ustanoveniami tejto Zmluvy a ustanoveniami všeobecne záväzných právnych predpisov právneho poriadku Slovenskej republiky, ktoré je možné dohodou zmluvných strán vylúčiť, platia ustanovenia tejto Zmluvy a uvedené ustanovenia všeobecne záväzných právnych predpisov právneho poriadku Slovenskej republiky sa považujú za výslovne vylúčené.
10. V prípade, ak sa niektoré ustanovenie tejto Zmluvy stane neplatným, neúčinným alebo nevykonateľným, nie sú tým dotknuté ostatné ustanovenia tejto Zmluvy. Príslušné ustanovenie Zmluvy sa nahradí takým platným a účinným zákonným ustanovením, ktoré je mu svojím významom a účelom najbližšie.
11. Objednávateľ pri spracúvaní osobných údajov, poskytnutých poskytovateľom pre účely plnenia tejto Zmluvy, postupuje v súlade so zákonom č. 18/2018 Z. z. o ochrane osobných údajov a o zmene a doplnení niektorých zákonov a nariadenia Európskeho parlamentu a Rady (EÚ) č. 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES. Informácia o podmienkach spracúvania osobných údajov dotknutých osôb je zverejnená na webovom sídle objednávateľa: <https://www.nbs.sk/sk/ochrana-osobnych-udajov>.
12. Táto Zmluva je vyhotovená a uzavretá v (4) štyroch rovnopisoch, pričom objednávateľ dostane (3) tri rovnopisy a poskytovateľ dostane (1) jeden rovnopis. Všetky rovnopisy sú považované za rovnocenné.
13. Táto Zmluva (vrátane jej prípadných dodatkov) patrí medzi povinne zverejňované Zmluvy podľa ustanovení § 5a zákona o slobodnom prístupe k informáciám (zákona č. 211/2000 Z. z. v znení neskorších predpisov) v spojení s ustanoveniami § 1 ods. 2 Obchodného zákonníka a ustanoveniami § 47a Občianskeho zákonníka (zákona č. 40/1964 Zb. v znení neskorších predpisov). Poskytovateľ berie na vedomie zverejnenie tejto Zmluvy (vrátane jej prípadných dodatkov) a faktúr poskytovateľa doručených objednávateľovi, a to zverejnenie objednávateľom počas trvania jeho povinnosti podľa § 5a ods. 1, 6 a 9 a § 5b zákona o slobodnom prístupe k informáciám.
14. Táto Zmluva nadobúda platnosť a je pre Zmluvné strany záväzná odo dňa jej podpísania oprávnenými zástupcami oboch Zmluvných strán; ak oprávnení zástupcovia oboch Zmluvných strán nepodpíšu túto Zmluvu v ten istý deň, tak rozhodujúci je deň neskoršieho podpisu. Táto Zmluva nadobúda účinnosť dňom nasledujúcim po dni jej zverejnenia na webovom sídle (internetovej stránke) objednávateľa v súlade s § 47a ods. 1 Občianskeho zákonníka v spojení s § 1 ods. 2 Obchodného zákonníka a s § 5a ods. 1, 6 a 9 zákona o slobodnom prístupe k informáciám.
15. Neoddeliteľnou súčasťou tejto Zmluvy sú prílohy:

Príloha 1: Špecifikácia poskytovaných služieb a ich štandardy

Príloha 2: Všeobecné podmienky Zmluvy

Príloha 3: Špecifikácia ceny poskytovaných služieb

Príloha 4: Slovník pojmov

Príloha 5: Zoznam subdodávateľov

Príloha 6: Rámcový plán

Príloha 7: Zoznam kľúčových pracovníkov poskytovateľa

Príloha 8: Vzor výkazu

|  |  |  |
| --- | --- | --- |
| **Za objednávateľa:** |  | **Za poskytovateľa:** |
| V Bratislave, dňa .............................. |  | V ................, dňa .............................. |
| ..........................................................................  <vyplní verejný obstarávateľ> |  | ........................................................................  <vyplní uchádzač> |